Gamma Andromedae
Gamma Andromedae (γ And) seu Alamak, magnitudine apparente 2.26, a systemate stellari nostro circiter 350 annis luce mensis distans, est stella constellationis Andromedae. Systema binarium constituit cuius membrum minus visibile "2 ad γ And" e tribus stellis parvis consistit. Character "γ" Andromedae anno 1603 in Uranometria ab Ioanne Bayero adsignatus est. Stella etenim nomina duo Arabica habet, رجل المسلسلة Rijl al-Musalsalah scilicet "Pes Mulieris" i.e. "Andromedae", عناق الأرض ʾAnāq al-ʿArḍ scilicet "caracal". Ex hoc nomine Arabico designatio communis " Alamak" et "Almach" derivatur. Hanc cum aliis stellis proximis asterismus Sinensis 天大将军 Tiān dà jiāngjūn "dux magnus caelestis" constituitur, unde ipsa γ Andromedae Sinice 天大將軍一 Tiān dà jiāngjūn yī "prima magni ducis caelestis" nuncupatur. γ Andromedae systema binarium constituisse monstravit anno 1778 Iohannes Tobias Mayer, qui telescopii ope primariam splendidiorem colore flavam "1 ad γ And" distinxit secundariamque cyaneam, inter se 9.6 secundis apparentibus distantes. Gulielmus Struve anno 1842 hanc secundariam in duas distinguere potuit, periodo orbitali 64 annorum sibi circumeuntes. Quarum una "2 ad γ And C" stella simplex esse censetur. Altera autem "2 ad γ And B" systema binarium spectroscopicum constituisse docuerunt L. A. Maestre et J. A. Wright anno 1960, cuius membra "2 ad γ And BA" et "2 ad γ And BB" appellare licet.